Mira Lesmana

Mira Lesmanawati (lahèr 8 Agustus 1964) èngghi panèka sorang produser Indonèsia bân tamaso' sinèas sè "maodi' polè" perfilman Indonèsia è taon 2000-an. Salèrana aropa'aghi potrè dâri musikus jazz lègendaris Indonèsia, Jack Lesmana bân panyanyi Indonèsia, Nien Lesmana, sakalangkong kakak dâri musikus jazz Indonèsia, Indra Lesmana. Lulusan Institut Kesenian Jakarta sè èkennal minangka produser "atangngan dhingghin" panèka amolaè karièrra è parusaha'an pariklanan. È taon 1996, salèrana maddhek Miles Productions, sè saterrossa amproduksi pan-bârâmpan film suksès akadhi Ada Apa Dengan Cinta, Petualangan Sherina, sarta Laskar Pelangi. Dhalem karya-karyana, Mira segghut apartner (mitra) sarèng sahabhâddhâ, sutradara Riri Riza. Mira èngghi panèka kakak kandung dâri musisi Indra Lesmana, bân akrama sarèng aktor Mathias Muchus.

Mira Lesmanawati otabâ sè lebbi èkennal minangka Mira Lesmana lahèr è Jakarta, 8 Agustus 1964 dâri tokoh jazz kalonta Jack Lesmana bân panyanyi sènior taon 1960-an adârâ Jhâbâ, Nien Lesmana. Lahèr dâri kaluwarga musikus rupana ta' narèk mènat Mira ka'angghuy noro' jhu-tojjhuna abâ'na sadhâjâ. Molaè kènnè' salèrana ampon noro' lès privat piano namong ta' nonjhu'aghi parkembângan sè signifikan, saèngghâ pan-bârâmpan taon ajhâr, salèrana arasa ta' pènter bân molaè apèkkèr jhâ' bakatta bânnè è ka'dissa. Sanajjan sapanèka, salèrana aghâdhuwân katerrroan minangka panolès laghu. Kabiyasa'an maos bân mèyarsa'aghi dhongèng dâri ghuru SD-na aghâbây salèrana terro dâ' sastra bân tolsan. Cèta-cètana è masa kènnè' èngghi panèka adhâddhi sorang èlmowan otabâ detektif, bân nilaina è sakola aghâbây salèrana segghut adhâddhi juara kelas. Namong, film gâbhâyânna George Lucas, Star Wars Episode IV: A New Hope (1977), ngobâ arah cèta-cètana bânngainspirasi salèrana ka'angghuy adhâddhi pangghâbây film.

È omor 16 taon, Indra nyu'un salèrana ka'angghuy abhânto prosès panolèsan lirik laghu, bân kolaborasi kalabân mèlodi piano sè ècipta'aghi Indra nyatana mabuwa hasèl. Laghu kapèng sèttong sè ètolès Mira panèka berhasèl ngaterraghi Indra ollè bèasiswa è New South Wales Conservatorium of Music è Australia. È taon 1979, Mira sakaluwarga allè ka Australia ka'angghuy ngancancè Indra sè asakola è ka'dissa, bân katerrroan Mira dâ' film sajan atamba nalèka alèngghi è Sydney. Saampona molè sakola, salèrana amèr-amèr terros nongghu film, bhâghus è bioskop otabâ è compo'na asareng orèng towana. Sanajjan ajhâr bhâsa Inggris è Indonèsia sabellunna, Mira tetep bhâi arasa kalèbodhân kalabân aksèn Australia è bâkto-bâkto awwâl kadâtengnganna. Hobi nongghu filmma sacara ta' langsong aghuna ka'angghuy abhânto salèrana ajhâr bhâsa Inggris, salaèn dâri buku carèta.

 Sombher